Document ID: 32007D0788

KOMISSION PÄÄTÖS,
tehty 13 päivänä syyskuuta 2007,
EY:n perustamissopimuksen 81 artiklan mukaisesta menettelystä
(Asia COMP/E-2/39.140 - DaimlerChrysler)
(tiedoksiannettu numerolla K(2007) 4275)
(Ainoastaan englanninkielinen teksti on todistusvoimainen)
(2007/788/EY)
(1)
Tämä päätös on tehty neuvoston asetuksen (EY) N:o 1/2003 (1) 9 artiklan 1 kohdan mukaisesti ja se osoitetaan DaimlerChrysler AG:lle (jäljempänä ’DaimlerChrysler’). Päätös koskee Mercedes-Benz- ja Smart-merkkisten ajoneuvojen korjaamista koskevien teknisten tietojen antamista.
(2)
Teknisiä tietoja ovat tiedot, prosessit ja ohjeet, jotka ovat tarpeen moottoriajoneuvojen viallisten/rikkoutuneiden/käytettyjen osien tarkistamisessa, korjaamisessa tai korvaamisessa tai ajoneuvon jonkin järjestelmän toiminnan korjaamisessa. Tiedot voidaan jakaa seitsemään pääryhmään:
-
perusparametrit (ajoneuvon kaikkia viitearvoja ja mitattavia asetusarvoja koskevat tiedot, kuten vääntömomentit, jarruliikkumavaran mittausarvot, hydrauli- ja ilmanpaineet);
-
korjauksen ja huollon eri vaiheisiin liittyvät kaaviot ja kuvaukset (huoltokäsikirjat, tekniset asiakirjat, kuten työsuunnitelmat, korjaamisessa käytettävien työkalujen kuvaukset sekä johdotuksia ja hydrauliikkaa kuvaavat kaaviot);
-
testaus ja vianmääritys (mukaan luettuna virhe- ja vianmäärityskoodit, tietokoneohjelmat ja muut ajoneuvojen vikojen määrityksessä tarvittavat tiedot) - suurin osa, joskaan eivät kaikki, näistä tiedoista sisältyy erityisiin sähköisiin työkaluihin;
-
ajoneuvoissa olevien sähköisten ohjausyksiköiden uudelleen ohjelmointiin, uudelleen säätämiseen tai alkuarvojen uudelleen asettamiseen tarvittavat koodit, tietokoneohjelmat ja muut tiedot. Tämä ryhmä liittyy edelliseen, sillä vianmäärityksessä käytetään usein samoja sähköisiä työkaluja kuin tarvittavien muutosten tekemisessä sähköisten ohjausyksiköiden kautta;
-
varaosia koskevat tiedot, mukaan luettuna varaosaluettelot koodeineen ja kuvauksineen, sekä ajoneuvojen tunnistamismenetelmät (toisin sanoen tiettyyn ajoneuvoon liittyvät tiedot, joiden avulla korjaamo selvittää ajoneuvoa valmistettaessa siihen asennettujen osien yksilölliset koodit ja kyseisen ajoneuvon alkuperäisten varaosien vastaavat koodit);
-
erityistiedot (ilmoitukset palautuspyynnöistä ja myynnistä poistamisesta sekä yleisistä vioista ilmoittaminen);
-
koulutusmateriaali.
(3)
Joulukuussa 2006 komissio aloitti menettelyn ja antoi DaimlerChryslerille ennakkoarvioinnin. Arviointi sisälsi alustavan kannan, jonka mukaan sopimusten, jotka DaimlerChrysler oli tehnyt myynnin jälkeisiä palveluita tarjoavien kumppaneidensa kanssa, epäiltiin olevan Euroopan yhteisön perustamissopimuksen 81 artiklan 1 kohdan vastaisia.
(4)
Komission ennakkoarvioinnin mukaan näytti siltä, että DaimlerChrysler ei ollut antanut tiettyjä korjausta koskevia teknisiä tietoja komission asetuksessa (EY) N:o 1400/2002 (2) säädetyn siirtymäkauden loputtua. Lisäksi komission pannessa vireille tutkimusta DaimlerChrysler ei ollut vieläkään ottanut käyttöön tehokasta järjestelmää, jonka avulla riippumattomat korjaamot voivat saada korjausta koskevia teknisiä tietoja eriytetysti. Vaikka DaimlerChrysler paransi teknisten tietojen saatavuutta komission tutkimuksen aikana erityisesti perustamalla verkkosivut kesäkuussa 2005, riippumattomien korjaamoiden saatavissa olevat tiedot eivät vieläkään näyttäneet olevan täydellisiä.
(5)
Ennakkoarvioinnissa katsottiin, että tarkasteltavana olevan menettelytavan kohteena olevat merkitykselliset markkinat olivat henkilöautojen korjaus- ja huoltopalvelujen tarjonnan markkinat sekä korjaamoille tarkoitettujen teknisten tietojen toimitusmarkkinat. Mercedes-Benzin ja Smartin valtuuttamilla korjaamoverkostoilla oli erittäin suuri markkinaosuus ensiksi mainituilla markkinoilla. Jälkimmäisillä markkinoilla DaimlerChrysler oli ainoa toimittaja, joka pystyi tarjoamaan kaikki sen valmistamia ajoneuvoja korjaavien tarvitsemat tekniset tiedot.
(6)
DaimlerChryslerin huoltoa ja varaosajakelua koskevissa sopimuksissa edellytetään, että sen valtuutettujen korjaamoverkostojen jäsenet suorittavat kaikenlaisia merkkikohtaisia korjauksia ja toimivat varaosien tukkumyyjinä. Komissio oli huolissaan siitä, että tällaisista sopimuksista mahdollisesti johtuvat kielteiset vaikutukset voisivat vahvistua, koska DaimlerChrysler ei toimita riippumattomille korjaamoille tarpeellisia teknisiä tietoja vaan on sulkenut kyseiset korjaamot markkinoilta, vaikka ne haluaisivat ja voisivat tarjota korjauspalveluja erilaisen liiketoimintamallin kautta.
(7)
Komission ennakkopäätelmän mukaan DaimlerChryslerin järjestelyt teknisten tietojen toimittamiseksi riippumattomille korjaamoille eivät vastanneet korjaamoiden tarvetta käytettävissä olevien tietojen laajuuden tai niiden saatavuuden suhteen, ja kyseinen menettelytapa olisi yhdessä toisten autonvalmistajien samanlaisten menettelytapojen kanssa saattanut johtaa riippumattomien korjaamoiden markkina-aseman heikentymiseen. Tämä puolestaan olisi voinut aiheuttaa huomattavasti haittaa kuluttajille varaosavalikoiman merkittävän vähentymisen, korjaamopalveluiden hintojen nousun, korjaamoiden määrän supistumisen ja mahdollisten turvallisuuskysymysten ongelmien sekä innovatiivisten korjaamojen puuttumisen vuoksi.
(8)
Lisäksi se, että DaimlerChrysler ei ilmeisesti toimita riippumattomille korjaamoille tarvittavia teknisiä tietoja, saattaisi estää asetuksella (EY) N:o 1400/2002 myönnetyn poikkeuksen soveltamisen myynnin jälkeisiä palveluja tarjoavien kumppaneiden kanssa tehtyihin sopimuksiin, sillä kyseisen asetuksen 4 artiklan 2 kohdan mukaisesti myönnettyä poikkeusta ei sovelleta, kun moottoriajoneuvojen toimittaja kieltäytyy antamasta riippumattomille toimijoille kyseisten moottoriajoneuvojen korjauksen ja huollon edellyttämiä teknisiä tietoja, vianmääritys- ja muita laitteita, työkaluja, mukaan lukien tarvittavat tietokoneohjelmat, tai koulutusta. Kuten asetuksen johdanto-osan 26 kappaleesta käy ilmi, tietojen saatavuutta koskevissa edellytyksissä ei saa tehdä eroa valtuutettujen ja riippumattomien toimijoiden välillä.
(9)
Komission alustava kanta oli se, että korjausta koskevien teknisten tietojen puuttumisen takia DaimlerChryslerin ja sen valtuutettujen korjaamoiden välisiin sopimuksiin ei todennäköisesti sovelleta 81 artiklan 3 kohtaa.
(10)
DaimlerChrysler tarjosi 14 päivänä helmikuuta 2007 komissiolle sitoumuksia ennakkoarvioinnissa esitettyjen kilpailuongelmien ratkaisemiseksi.
(11)
Sitoumusten mukaan annettavia tietoja koskevana periaatteena on, että riippumattomat ja valtuutetut korjaamot ovat tasa-arvoisessa asemassa. Tämän vuoksi DaimlerChrysler varmistaa, että kaikki sen moottoriajoneuvojen korjauksen ja huollon edellyttämät tekniset tiedot, työkalut, laitteet, tietokoneohjelmat ja koulutus, jotka DaimlerChrysler antaa tai sen puolesta annetaan kaikissa jäsenvaltioissa oleville Mercedes-Benz- ja Smart-merkkisten ajoneuvojen valtuutetuille korjaamoille ja/tai riippumattomille tuojille, ovat myös riippumattomien korjaamoiden saatavilla.
(12)
Sitoumuksissa vahvistetaan, että asetuksen (EY) N:o 1400/2002 4 artiklan 2 kohdassa tarkoitetut tekniset tiedot sisältävät kaikki Mercedes-Benz- ja Smart-ajoneuvojen korjausta ja huoltoa varten valtuutetuille korjaamoille annettavat tiedot. Teknisiä tietoja ovat muun muassa sähköisissä moottorin ohjausyksiköissä DaimlerChryslerin suosittelemien asetusten käyttöönottamiseksi tarvittavat tietokoneohjelmat, virhekoodit ja muut parametrit ja päivitykset, ajoneuvojen tunnistamismenetelmät, varaosaluettelot, tiettyä mallia tai erää koskevat käytännön työssä saadut ongelmien ratkaisumallit, ilmoitukset myynnistä poistamisesta sekä ilmoitukset palautuspyynnöistä ja korjauksista, joita voidaan tehdä veloituksetta valtuutetuissa korjaamoissa.
(13)
Työkalujen saatavuus tarkoittaa mahdollisuutta käyttää sähköisiä vianmääritys- ja muita laitteita, tietokoneohjelmia, mukaan lukien niiden säännölliset päivitykset, ja kyseisten työkalujen myynnin jälkeisiä palveluita.
(14)
Ehdotetut sitoumukset sitovat DaimlerChrysleriä ja siihen sidossuhteessa olevia yrityksiä mutta ne eivät suoraan sido Mercedes-Benz- ja Smart-ajoneuvomerkkien riippumattomia tuojia. DaimlerChrysler on sen vuoksi sopinut, että niissä jäsenvaltioissa, joissa Mercedes-Benz- ja/tai Smart-ajoneuvoja myyvät riippumattomat maahantuojat, se tekee parhaansa, jotta kyseiset yritykset velvoitettaisiin sopimuksella antamaan maksutta ja syrjimättömällä tavalla kansallisilla kaupallisilla verkkosivuillaan riippumattomille korjaamoille kaikki tekniset tiedot tai teknisten tietojen kieliversiot, jotka kyseiset maahantuojat ovat antaneet kyseisen jäsenvaltion valtuutetuille korjaamoille ja jotka eivät ole riippumattomien korjaamoiden saatavissa teknisiä tietoja koskevilla verkkosivuilla.
(15)
Asetuksen (EY) N:o 1400/2002 johdanto-osan 26 kappaleen mukaan DaimlerChrysler ei ole velvollinen antamaan riippumattomille korjaamoille sellaista teknistä tietoa, jonka avulla kolmannet voisivat ohittaa tai purkaa ajoneuvoihin asennetut murtohälyttimet ja/tai kalibroida uudelleen (3) sähköisiä laitteita tai tehdä muutoksia ajoneuvojen suorituskykyä rajoittaviin laitteisiin. Kuten kaikkia poikkeuksia EU:n lainsäädännössä, johdanto-osan 26 kappaletta on tulkittava suppeasti. Sitoumuksissa todetaan, että mikäli DaimlerChrysler perustelee kieltäytymistä teknisten tietojen antamisesta riippumattomille korjaamoille vetoamalla kyseiseen poikkeukseen, sen on sitouduttava varmistamaan, että tiedot rajoittuvat johdanto-osan 26 kappaleessa kuvatun suojan antamiseksi tarvittaviin tietoihin. Sitoumusten mukaan sen on myös varmistettava, että tietojen puute ei estä riippumattomia korjaamoita harjoittamasta muita kuin johdanto-osan 26 kappaleessa mainittuja toimia, mukaan luettuina sähköisiä moottorin ohjausyksiköitä, turvatyynyjä, turvavöiden esikiristimiä ja keskuslukitusjärjestelmiä koskevat korjaukset.
(16)
Asetuksen (EY) N:o 1400/2002 4 artiklan 2 kohdassa säädetään, että tekniset tiedot on annettava oikeassa suhteessa riippumattoman korjaamon tarpeisiin. Tämä tarkoittaa sekä tietojen eriyttämistä että hinnoittelua, jossa otetaan huomioon, miten paljon riippumattomat korjaamot käyttävät tietoja.
(17)
Tämän periaatteen mukaisesti sitoumuksissa todetaan, että DaimlerChrysler vie teknisiä tietoja koskeville verkkosivuilleen kaikki tekniset tiedot, jotka koskevat vuoden 1996 jälkeen myyntiin tulleita ajoneuvomalleja, ja se varmistaa, että kaikki päivitetyt tekniset tiedot löytyvät aina kyseisiltä sivuilta tai myöhemmin toteutetuilta vastaavilta verkkosivuilta. Mikäli tiettyjä vuoden 1996 jälkeen myyntiin tulleita malleja koskevia teknisiä tietoja tai niiden kieliversioita, jotka DaimlerChrysler tai siihen sidossuhteessa ovat yritykset antavat tietyn jäsenvaltion valtuutetuille korjaamoille, ei ole saatavissa teknisiä tietoja koskevilla verkkosivuilla, DaimlerChryslerin katsotaan noudattaneen sitoumuksiaan, jos se on antanut kyseiset tiedot viipymättä ja maksutta riippumattomien korjaamoiden käyttöön kaupallisilla verkkosivuillaan kyseisessä jäsenvaltiossa.
(18)
Lisäksi DaimlerChrysler varmistaa aina, että sivut ovat helposti löydettävissä ja ne toimivat yhtä tehokkaasti kuin tietolähteet, joiden kautta DaimlerChryslerin valtuutetut korjaamot saavat teknisiä tietoja. Kun DaimlerChrysler tai DaimlerChryslerin puolesta toimiva yritys antaa teknisiä tietoja valtuutetuille korjaamoille erityisesti jollakin EU:n kielellä, DaimlerChrysler varmistaa, että kyseinen kieliversio viedään verkkosivuille viipymättä.
(19)
DaimlerChrysler on asettanut vuosittaisen teknisiä tietoja koskevien verkkosivujen käyttömaksun, joka on 1 254 euroa (1 239 euroa pääsystä tärkeimmille WIS-net-sivuille; sähköisten varaosien luettelo on ilmainen lukuun ottamatta vuosittaista 15 euron maksua hallintokuluista). Asetuksessa säädetyn suhteellisuusvaatimuksen noudattamiseksi DaimlerChrysler jakaa WIS-netin käyttömaksun siten, että se on 180 euroa kuukaudelta, 70 euroa viikolta, 20 euroa päivältä ja 4 euroa tunnilta. DaimlerChrysler sitoutuu säilyttämään kyseisen käyttömaksurakenteen ja olemaan nostamatta maksua EU:n keskimääräistä inflaatioprosenttia enemmän sitoumusten voimassaoloaikana.
(20)
DaimlerChryslerin sitoumukset eivät rajoita soveltamasta mitään yhteisön tai kansallisen lainsäädännön nykyistä tai tulevaa vaatimusta, jolla mahdollisesti laajennetaan DaimlerChryslerin riippumattomille toimijoille antamia teknisiä tietoja ja/tai jolla tarjotaan soveltuvampia tapoja kyseisten tietojen antamiseen.
(21)
Jos riippumaton korjaamo tai korjaamoiden järjestö niin haluaa, DaimlerChrysler sitoutuu hyväksymään teknisiin tietoihin liittyvien riitojen ratkaisua koskevan välimiesmenettelyn. Välimiesmenettely kuuluu kansallisten välimiesmenettelyä koskevien sääntöjen sekä sen aineellisen oikeuden soveltamisalaan, josta DaimlerChrysler on sopinut siinä jäsenvaltiossa sijaitsevien valtuutettujen korjaamoidensa kanssa, jossa välimiesmenettelyä pyytänyt osapuoli sijaitsee. DaimlerChrysler sitoutuu antamaan pyynnöstä kyseisiä sääntöjä koskevia tietoja. Välimiesoikeus koostuu kolmesta sääntöjen nojalla nimitetystä välimiehestä. Välimiesmenettely ei rajoita oikeutta pyytää asian käsittelyä toimivaltaisessa kansallisessa tuomioistuimessa.
(22)
Päätöksessä todetaan, että sitoumusten ansiosta ei ole enää perusteita komission toimenpiteisiin. Sitoumukset ovat voimassa 31 päivään toukokuuta 2010.
(23)
Kilpailunrajoituksia ja määräävää markkina-asemaa käsittelevä neuvoa-antava komitea antoi myönteisen lausunnon 9 päivänä heinäkuuta 2007.

Labels: 4
1
8
3
15